ફેશન, ફૂડ અને ફ્રેન્ડસર્કલ સાથે ફરવા માટે જાણીતા નવરંગપુરા, અમદાવાદના સી.જી. રોડ પરથી ગુલબાઈ ટેકરા જવાના રસ્તે આવેલા શ્રી બાલાજી હાઇટ્સ નામના બિલ્ડિંગના ગ્રાઉન્ડ ફ્લોર પર અગાઉ જોયેલું દ્રશ્ય ભૂલી શકાય તેવું નથી. રવિવારનો દિવસ (24 જુલાઈ 2016) હતો. મોટાભાગની બંધ દુકાનો વચ્ચે આ એકજ દુકાન (પોસ્ટમાં સૌથી ઉપરનો ફોટો) ખુલ્લી હતી. ગ્રાહકો આવવાને વાર હતી એવી દુકાનનું આંગણુ ચોક્ખુંચણક થઈ રહ્યું હતું. દિવસ દરમિયાન પાંચ-દસ ગ્રાહકો શર્ટ-પાટલૂન ખરીદવા આવે-તો-આવે...એવી સંભાવના વચ્ચે વૉટરપાઇપથી ગૅલનબંધ પાણી ફરશ પર વહાવાઈ રહ્યું હતું. (જૂઓ લિન્ક https://www.youtube.com/watch?v=jPUGbs94wR4) રબર વાઇપરની મદદથી ફરશને એટલી ઘસવામાં આવતી હતી જાણે ફર્શને ફેશિયલ થઈ રહ્યું હોય. ફોટામાં અને વિડિઓમાં દેખાતા આ કામ કરનારા તો વખાના અને પગારના માર્યા આ કામ કરે. ‘આવો વેડફાટ ન થાય કે આ રીતે કામ ન કરાય’ એમ કહેનારું તેમને કોઈ નહોતું. એવો પણ સવાલ થાય કે શૉરૂમનું આંગણું એટલી મહત્વની જગ્યા છે કે તેને આમ રોજે-રોજ ચોક્ખી રાખવી પડે. અને તે પણ કોના માટે? થોડા સંભવિત ગ્રાહકોને આવકારવા માટે? અને ‘કોના ભોગે?’ એવો જો સવાલ થાય તો તેનો જવાબ પણ નજીકમાં જ છે.